Document ID: 32012D0482

A BIZOTTSÁG VÉGREHAJTÁSI HATÁROZATA
(2012. augusztus 20.)
a Kínából behozott állati eredetű termékekkel kapcsolatos egyes védintézkedésekről szóló 2002/994/EK határozat módosításáról
(az értesítés a C(2012) 5753. számú dokumentummal történt)
(EGT-vonatkozású szöveg)
(2012/482/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
mivel:
(1)
A Kínából behozott állati eredetű termékekkel kapcsolatos egyes védintézkedésekről szóló, 2002. december 20-i 2002/994/EK bizottsági határozat (2) hatálya kiterjed minden Kínából behozott, emberi fogyasztásra vagy állati takarmányozásra szánt állati eredetű termékre.
(2)
Az említett határozat 3. cikke értelmében a tagállamoknak engedélyezniük kell a határozat mellékletének II. részében felsorolt termékek behozatalát, amennyiben az illetékes kínai hatóság kísérő nyilatkozatban tanúsítja, hogy feladás előtt minden egyes szállítmányt vegyi vizsgálatnak vetették alá annak biztosítása érdekében, hogy a szóban forgó termékek ne jelentsenek veszélyt az emberi egészségre. A vizsgálatot különösen klóramfenikol, nitrofurán, valamint ezek metabolitjainak kimutatása céljából kell elvégezni.
(3)
Az illetékes kínai hatóság benyújtotta az Unióba történő exportra szánt mézre vonatkozó megfelelő szermaradék-megfigyelési tervet. A harmadik országok által a 96/23/EK tanácsi irányelv 29. cikkének megfelelően benyújtott tervek jóváhagyásáról szóló, 2011. március 16-i 2011/163/EU bizottsági határozat (3) jóváhagyta a tervet.
(4)
A méz és a méhpempő jelenleg szerepel a 2002/994/EK határozat melléklete II. részében található jegyzékében. A propolisz és a virágpor is méhészeti termék, és az említett állati eredetű termékek gyártási folyamatának sajátosságaiból adódóan minimális kockázatot jelent az állat- és közegészségügyre. A kivitelre szánt mézre vonatkozóan Kína által benyújtott és a 2011/163/EU határozattal jóváhagyott szermaradék-megfigyelési tervek továbbá megfelelő biztonsági garanciákat nyújtanak ezen termékek tekintetében. Ezért a propoliszt és a virágport fel kell venni a 2002/994/EK határozat mellékletének II. részében felsorolt termékek jegyzékébe, és ennek megfelelően a határozatot módosítani kell.
(5)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/994/EK határozat mellékletének II. része a következő szöveggel egészül ki:
„-
propolisz and virágpor”
2. cikk
Ennek a határozatnak a tagállamok a címzettjei.
Kelt Brüsszelben, 2012. augusztus 20-án.

Labels: 0
3
17
18